DEĊIŻJONI TAL-KUMMISSJONI
tat-22 ta' Diċembru 2006
li tistipula miżuri ta' trażizzjoni għall-kummerċ intra-Komunitarju ta' semen, ova u embrijuni ta' speċi ta' l-ifrat, tal-ħnieżer, tan-nagħaġ, tal-mogħoż u taż-żwiemel miksuba fil-Bulgarija u r-Rumanija
(notifikat bid-dokument numru C(2006) 6823)
(Test b'rilevanza għaż-ŻEE)
(2007/16/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat t-Trattat ta' Adeżjoni tal-Bulgarija u r-Rumanija, u b'mod partikolari l-Artikolu 4(3) tiegħu,
Wara li kkunsidrat l-Att ta' Adeżjoni tal-Bulgarija u r-Rumanija, u b'mod partikolari l-Artikolu 42 tiegħu,
Wara li kkunsidrat id-Direttiva tal-Kunsill 90/425/KEE tas-26 ta' Ġunju 1990 dwar l-iċċekkjar, veterinarju u zootekniku applikabbli għall-kummerċ intra-Kommunitarju ta' ċertu annimali ħajjin u prodotti bil-ħsieb tat-tlestija tas-suq intern (1), u b'mod partikolari l-Artikolu 10(4) tagħha,
Billi:
(1)
Mill-1 ta' Jannar 2007, semen, ova u embrijuni ta' speċi ta' l-ifrat, tal-ħnieżer, tan-nagħaġ, tal-mogħoż u taż-żwiemel miksuba fil-Bulgarija u r-Rumanija u maħsuba għall-kummerċ intra-Komunitarju jridu jkunu konformi mal-leġiżlazzjoni Komunitarja.
(2)
B'mod partikolari, dawn il-prodotti jridu jiġu suġġetti għar-rekwiżiti dwar saħħet l-annimali stipulati fid-Direttiva tal-Kunsill 88/407/KEE ta' l-14 ta' Ġunju 1988 li tistabbilixxi r-rekwiżiti dwar saħħet l-annimali applikabbli għall-kummerċ intra-Komunitarju u importazzjoni ta' semen ta' annimali domestiċi ta' l-ispeċi ta' l-ifrat (2), id-Direttiva tal-Kunsill 89/556/KEE tal-25 ta' Settembru 1989 dwar kondizzjonijiet ta' saħħa ta' l-annimali li jirregolaw il-kummerċ intra-Komunitarju fi u l-importazzjoni minn pajjiżi terzi ta' embrijuni ta' annimali domestiċi ta' l-ispeċi ta' l-ifrat (3), id-Direttiva tal-Kunsill 90/429/KEE tas-26 ta' Ġunju 1990 li tistabbilixxi r-rekwiżiti tas-saħħa tal-bhejjem applikabbli għal kummerċ intra-Komunitarju u għall-importazzjonijiet ta' semen ta' bhejjem domestiċi ta' l-ispeċi tal-majjali (4) u d-Direttiva tal-Kunsill 92/65/KEE tat-13 ta' Lulju 1992 tistabbilixxi l-ħtiġijiet dwar saħħa ta' l-annimali li jirregolaw il-kummerċ ta', u l-importazzjoni fil-Komunità ta' annimali, semen, ova u embrijuni mhux suġġetti għal ħtiġijiet ta' saħħa ta' l-annimali meħtieġa f'regoli speċifiċi tal-Komunità li hemm referenza għalihom fl-Anness A(1) tad-Direttiva 90/425/KEE (5).
(3)
Uħud mill-prodotti miksuba fil-Bulgarija u r-Rumanija qabel id-data tas-sħubija jistgħu jkunu għadhom maħżuna wara din id-data. Madankollu, dawn il-prodotti jistgħu ma jikkonformawx mar-rekwiżiti kollha dwar saħħet l-annimali applikabbli għall-kummerċ intra-Komunitarju stipulati fil-leġiżlazzjoni Komunitarja.
(4)
Biex titħaffef it-tranżizzjoni mir-reġim eżistenti għat-tali prodotti miksuba fil-Bulgarija u r-Rumanija għar-reġim eżistenti taħt il-leġiżlazzjoni Komunitarja, huwa xieraq li jiġu stipulati miżuri ta' tranżizzjoni għall-kummerċ intra-Komunitarju ta' dawn il-prodotti. Għalhekk, semen, ova u embrijuni ta' speċi ta' l-ifrat, tal-ħnieżer, tan-nagħaġ, tal-mogħoż u taż-żwiemel miksuba qabel is-sħubija u li huma konformi mar-rekwiżiti Komunitarji dwar saħħet l-annimali għall-esportazzjoni tal-prodotti mill-pajjiż ta' l-oriġini lejn il-Komunità fis-seħħ qabel l-1 ta' Jannar 2007 għandhom jitħallew jidħlu fil-kummerċ intra-Komunitarju.
(5)
Fl-istess waqt, prodotti ta' din ix-xorta li nkisbu qabel is-sħubija u li mhumiex konformi mal-leġiżlazzjoni Komunitarja għall-perjodu trażitorju ta' tmien xhur għandhom jitħallew li jiġu nnegozjati bejn il-Bulgarija u r-Rumanija.
(6)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alminetari u s-Saħħa ta' l-Annimali,
ADOTTAT DIN ID-DEĊIŻJONI:
Artikolu 1
Is-suġġett u l-ambitu
Din id-Deċiżjoni għandha tapplika għal semen, ova u embrijuni ta' speċi ta' l-ifrat, tal-ħnieżer, tan-nagħaġ, tal-mogħoż u taż-żwiemel li huma suġġetti għar-rekwiżiti dwar saħħet l-annimali stipulati fid-Direttivi 88/407/KEE, 89/556/KEE, 90/429/KEE u 92/65/KEE u li jinkisbu qabel l-1 ta' Jannar 2007 fil-Bulgarija u r-Rumanija (“il-prodotti”).
Artikolu 2
Rekwiżiti għad-dispaċċ tal-prodotti mill-Bulgarija u r-Rumanija lil Stati Membri oħra
1. Il-prodotti għandhom jintbagħtu mill-Bulgarija u r-Rumanija lil Stati Membri oħra biss jekk ikunu konformi mar-rekwiżiti li ġejjin skond id-Direttivi msemmija fl-Artikolu 1:
(a)
ġew miksuba f'ċentri jew minn gruppi awtorizzati li jesportaw lejn il-Komunità;
(b)
għandhom in-numru ta' approvazzjoni assenjat liċ-ċentru jew grupp għall-iskop ta' esportazzjonijiet lejn il-Komunità; u
(ċ)
jissodisfaw ir-rekwiżiti Komunitarji dwar saħħet l-annimali fis-seħħ qabel l-1 ta' Jannar 2007 għall-esportazzjonijiet tal-prodotti mill-pajjiż ta' l-oriġini lejn il-Komunità.
2. Iċ-ċertifikat dwar saħħet l-annimali li jakkompanja l-konsenji ta' prodotti għandu juri ċ-ċertifikazzjoni supplimentari li ġejja ffirmata mill-veterinarju uffiċjali:
“Semen (*), ova (*) u embrijuni (*) ta' l-ispeċi ta' l-ifrat (*), tal-ħnieżer (*), tan-nagħaġ (*), tal-mogħoż (*) u taż-żwiemel (*) konformi mar-rekwiżiti ta' l-Artikolu 2 tad-Deċiżjoni tal-Kummissjoni K(2006)6823 u miskuba qabel l-1 ta' Jannar 2007.
Artikolu 3
Rekwiżiti għad-dispaċċ tal-prodotti bejn il-Bulgarija u r-Rumanija
1. Il-prodotti għandhom jintbagħtu bejn il-Bulgarija u r-Rumanija jekk:
(a)
l-Istat Membru ta' destinazzjoni jawtorizza d-dispaċċ;
(b)
il-prodotti jikkonformaw mar-rekwiżiti nazzjonali dwar saħħet l-annimali fis-seħħ fil-pajjiż ta' destinazzjoni, qabel l-1 ta' Jannar 2007.
2. Iċ-ċertifikat dwar saħħet l-annimali li jakkompanja l-kunsenji tal-prodotti għandu juri ċ-ċertifikazzjoni supplimentari li ġejja ffirmata mill-veterinarju uffiċjali:
“Semen (**), ova (**) u embrijuni (**) ta' l-ispeċi ta' l-ifrat (**), tal-ħnieżer (**), tan-nagħaġ (**), tal-mogħoż (**) u taż-żwiemel (**) konformi mar-rekwiżiti ta' l-Artikolu 3 tad-Deċiżjoni tal-Kummissjoni K(2006)6823 u miskuba qabel l-1 ta' Jannar 2007.
Artikolu 4
Konformità
L-Istati Membri għandhom jieħdu l-miżuri neċessarji biex iħarsu din id-Deċiżjoni u jippubblikaw dawn il-miżuri. Dawn għandhom jgħarrfu lill-Kummissjoni minnufih dwar dan.
Artikolu 5
Applikabilità
Din id-Deċiżjoni għandha tapplika biss suġġetta għal u mid-dħul fis-seħħ tat-Trattat ta' Adeżjoni tal-Bulgarija u r-Rumanija.
Għandha tapplika mill-1 ta' Jannar 2007 sal-31 ta' Awwissu 2007.
Artikolu 6
Id-destinatarji
Din id-Deċiżjoni hija indirizzata lill-Istati Membri.
Magħmul fi Brussell, 22 ta' Diċembru 2006.